**PNRAS – REDUCEREA ABANDONULUI ȘCOLAR**

**LA NIVELUL LICEULUI TEHNOLOGIC NR.1 DOBREȘTI, BIHOR**

Anul școlar *2022-2023* a debutat pentru liceul nostru cu un nou Proiect național semnat încă în septembrie 2022 – ***Reducerea abandonului școlar la nivelul Liceului Tehnologic Nr.1 Dobrești, Bihor.*** Proiectul face parte din Programul Național pentru Reducerea Abandonului Școlar. Schema de granturi PNRAS vizează susținerea unui număr minim de 2 500 de școli cu risc crescut și mediu de abandon școlar, prin utilizarea metodologiei și a instrumentului informatic ale Mecanismului de Avertizare Timpurie în Educație (MATE), prin alocarea de resurse financiare școlilor pentru sprijinirea elevilor, în vederea reducerii absenteismului, îmbunătățirii rezultatelor la evaluări, obținerii unei rate mai mari de participare la examenele naționale și a unui procent mai mare de elevi care finalizează învățământul obligatoriu.

Dintre obiectivele vizate în proiectul nostru menționăm: îmbunătățirea rezultatelor obținute de elevi în cadrul evaluărilor naționale, identificarea unui set de strategii de prevenire și reducere a absenteismului și abandonului școlar, îmbunătățirea procesului educațional prin dotarea școlii cu echipamente IT și materiale specifice de documentare, dar și realizarea unui laborator destinat desfășurării activităților didactice cu ajutorul mijloacelor moderne.

Pe o perioadă de 3 ani, elevii de gimnaziu din comuna Dobrești vor desfășura activități variate, atât de predare-învățare, cât și cultural-artistice. Pe lângă orele remediale la Limba și literatura română și Matematică, desfășurate pentru toți elevii de gimnaziu, la Școala Gimnazială Nr.2 Luncasprie va funcționa un Club de lectură, iar simțul artistic și dragostea pentru frumos și cultura locală se vor manifesta în activități artistice dedicate sărbătorilor de peste an și nu numai.